Vastavalt definitsioonile hõlmab sallivus kaht vastandlikku, ent võrdselt olulist  komponenti - ühest küljest peab sallija vastanduma hoiakule, millega ta kokku puutub, teisalt peab ta seda mingis vormis aktsepteerima, lastes erinevusel edasi eksisteerida.  Ka peab valitsema arvamuste paljusus, mis võimaldaks asuda erinevatele seisukohtadele ja teiseks on oluline, et potentsiaalne sallija oleks nn jõupositsioonil, mille alla käib ka sotsiaalne surve, nn «avaliku arvamuse türannia». Tal on reaalne võimalus sekkuda - mida ta aga otsustab teatud põhjustel mitte teha.